Rakovo

Rakovo je obec na Slovensku v okrese Martin.

Polohopis 
Obec sa nachádza 10,5 km južne od okresného mesta Martin, v severnej časti regiónu Turiec, medzi pohoriami Malá a Veľká Fatra.

Vodstvo 
Cez kataster obce preteká rieka Turiec a Blatnický potok, ktorý zároveň tvorí hranicu so susednou obcou Príbovce. Do Blatnického potoka na severovýchodnej hranici chotára sa vlieva Karlovský potok, ktorý neďaleko majera Stariny priberá potok Jelšovec.

Časti obce

Malé Rakovo 
Pôvodne samostatná obec Malé Rakovo bola po roku 1902 pripojená k Veľkému Rakovu a od roku 1920 sa obec nazýva už len Rakovo.

Majer Stariny 

Majer Stariny leží vo východnej časti katastrálneho územia. Prístupová cesta sem vedie z hlavnej cesty I/65, smerom od Ďanovej.

Dejiny 
Prvé stopy osídlenia územia dnešného Rakova pochádzajú z mladšej doby kamennej. Dnešná obec sa vyvinula okolo zeme Zaluzan sive Zaluzan, ktorú v roku 1245 daroval kráľ Belo IV. svojmu kaplánovi Martinovi a jeho bratovi Ladislavovi. Až do 19. storočia bolo Rakovo kuriálnou obcou patriacou zemianskym rodinám Rakovských a Benických. Obyvatelia, ktorých v roku 1900 bolo 253, sa zamestnávali roľníctvom, remeslami a v doprave.

Kultúra a zaujímavosti

Pamiatky 
 Kúria Rakovských, jednopodlažná bloková barokovo-klasicistická stavba s manzardovou strechou z roku 1763. Pôvodne ju vybudovali Volfgang Benický a jeho manželka Klária Mariášiová, ako dokladá nápis s ich erbami nad portálom kúrie. Stavba je charakteristická vstupným portikom, ukončeným trojuholníkovým štítom. Fasády sú členené lizénami, okná sú dekorované bohatou štukovou ornamentikou. Miestnosti interiéru sú zaklenuté pruskými a zrkadlovými klenbami. V súčasnosti prešla kúria obnovou, ktorá jej zachovala autentický charakter a tak je naďalej ozdobou obce.

Mauzoléum Rakovských, neogotická stavba na pôdoryse gréckeho kríža s polygonálnym záverom z roku 1906. Nachádza sa na miestnom cintoríne. Je jednopodlažná, nemá podzemnú kryptu. Vyznačuje sa hodnotným prepracovaným štukovým detailom. Nad portálom sa nachádza erb rodiny Rakovský. Interiér zdobí dekoratívna výmaľba, priestoru dominuje oltárny stôl. Pôvodné vitráže sú už len fragmentárne dochované.
 Mauzoléum Benických, jednopodlažná neoklasicistická stavba na pôdoryse štvorca z roku 1875. Interiér je zaklenutý českou plackou. Fasáda je členená korunnou rímsou s meandrom a nárožnou bosážou. Dnes slúži ako dom smútku.

Osobnosti obce

Rodáci 
 Martin Rakovský (* 1535 – † 1579), humanistický básnik a vzdelanec
 Ján Hulini, SchP (* 1711 – † 1777), rehoľa piaristov SchP
 František Eduard Pecník (* 1748 – † 1815), organár
 Martin Rakovský (* 1754 – † 1828), dôstojník, generál
 Alojz Feja (* 1801 – † ?), lekár
 Tido J. Gašpar (* 1893 – † 1972), novinár, spisovateľ, kultúrny pracovník, dramaturg, verejný činiteľ, ideológ a politik,

Referencie

Iné projekty

Externé odkazy 
 Oficiálna stránka obce

 
Obce okresu Martin